Ժան-Կլոդ Պրեսակ

Ժան-Կլոդ Պրեսակ (ֆր.՝ Jean-Claude Pressac, մարտի 3, 1944(1944-03-03), Villepinte - հուլիսի 23, 2003(2003-07-23), Le Kremlin-Bicêtre), ֆրանսիացի դեղագործ, Աուշվից (Օսվենցիմ) համակենտրոնացման ճամբարում Երկրորդ համաշխարհային պատերազմի ժամանակ նացիստների կողմից գազի խցիկներում կատարված զանգվածային սպանությունների մասին գրքերի հեղինակ։


== Կենսագրություն ==
Ժան-Կլոդ Պրեսակը ծնվել է 1944 թվականի մարտի 3-ին Վիլպենտում (Ֆրանսիա)։ Երիտասարդ տարիքում պատրաստվել է դառնալ սպա, սակայն Ռոբերտ Մերլեի «Իմ աշխատանքը մահն է» (La mort est mon métier) գիրքը, որ պատմում է Օսվենցիմ համակենտրոնացման ճամբարի պարետ Ռուդոլֆ Ֆրանց Ֆերդինանդ Հյոսի մասին,  մասին, խորը տպավորություն է թողել նրա վրա, և դրա ազդեցությամբ նա հրաժարվել է զինվորական կարիերայից և դարձել դեղագործ։
Երկրորդ համաշխարհային պատերազմի ժամանակ կատարված եղեռնի թեման շարունակել է հետաքրքրել նրան, և 1966 թվականին նա առաջին անգամ այցելում է Օսվենցիմ ճամբար՝ նպատակ ունենալով գրել վեպ ճամբարի կալանավորների մասին։ Երկրորդ անգամ նա ճամբար է գնում 1979 թվականի հոկտեմբերին։
Սկզբում Ժան-Կլոդ Պրեսակը կասկածով է վերաբերվել ճամբարում զանգվածային սպանությունների մասին տեղեկություններին և համագործակցել է հայտնի ռևիզիոնիստ Ռոբեր Ֆորիսոնի հետ, ով ժխտում էր այն փաստը, թե նացիստները գազի խցիկներ են օգտագործել մարդկանց սպանելու նպատակով։ Սակայն պատմական փաստաթղթերի ուսումնասիրության արդյունքում նա համոզվել է համընդհանուր պատմական փաստի ճշմարտացիության մեջ։
1981 թվականին Պրեսակը հանդիպել է ֆրանսիացի հայտնի պատմաբան Պիեռ Վիդալ-Նակեի հետ, և նրանք պայմանավորվել են, որ Պրեսակն իր ուսումնասիրությունների արդյունքները կներկայացնի գիտաժողովի ժամանակ։ 1982 թվականի հունիսի 30-ին Պրեսակը ելույթ է ունեցել «Նացիստական Գերմանիան ու Հոլոքոստը» գիտաժողովում։
1989 թվականին Ժան-Կլոդ Պրեսակը Բեատա Կլարսֆելդի հետ հրատարակել է «Աուշվից։ Գազի խցիկների տեխնիկան ու շահագործումը» (Auschwitz, technique and operation of the gas chambers) գիրքը, որում ներկայացնում է վավերագրական փաստեր այն մասին, որ Օվենցիմում եղել են գազի խցիկներ, որոնք նախատեսված են եղել մարդկանց զանգվածային սպանությունների համար։
1990 թվականին խորհրդային արխիվների բացումից հետո Ժան-Կլոդ Պրեսակը նոր փաստաթղթերի հիման վրա գրել է «Աուշվիցի դիակիզարանները։ Զանգվածային սպանությունների տեխնիկան» գիրքը։ ԽՍՀՄ Պետական անվտանգության կոմիտեի արխիվներում Պրեսակը գտել է ճամբարի շինարարության փաստաթղթերը՝ շուրջ 80 000 փաստաթուղթ 600 թղթապանակներում։ Նա դրանց մի մասից արել է 1500 պատճեն։
Գիրքն առաջին անգամ հրատարակվել է ֆրանսերեն 1993 թվականին։ 1994 թվականին այն թարգմանվել է գերմաներեն և լույս ընծայվել Գերմանիայում ու Շվեյցարիայում։ Պրեսակը հաշվել է ճամբարում զոհվածների նվազագույն թիվը՝ 631 հազարից մինչև 711 հազար մարդ։


== Մատենագրություն ==
Jean-Claude Pressac. Les carences et incohérences du Rapport Leuchter (Deficiencies and incoherence of the "Leuchter" Report, Jour J., la lettre télégraphique juive, December 12, 1988 
Jean-Claude Pressac,  Serge Klarsfeld.  THE STRUTHOF ALBUM. Study of the gassing at Natzweiler-Struthof of 86 Jews whose bodies were to constitute a collection of skeletons. A photographic document. New York : Beate Klarsfeld Foundation, 1985


== Ծանոթագրություններ ==


== Գրականություն ==
Valérie Igounet. Histoire du négationnisme en France. — Éd. du Seuil, 2000. — P. 386-391. — 691 p. — (XXe siècle). — ISBN 9782020354929


== Արտաքին հղումներ ==
Крематории Аушвица. Техника массовых убийств
Պրեսակի գրքերը - der Deutschen Nationalbibliothek